НАЦРТ ЗАКОНА

О ИЗМЕНАМА И ДОПУНАМА

ЗАКОНА О СПРЕЧАВАЊУ КОРУПЦИЈЕ

Члан 1.

У Закону о спречавању корупције („Службени гласник РС“, бр. 35/19, 88/19, 11/21 - аутентично тумачење, 94/21 и 14/22), члан 50. став 4. мења се и гласи:

„Сматра се да јавни функционер саговорницима и јавности износи став органа у којем врши јавну функцију, изузев када недвосмислено предочи саговорницима и јавности да износи став политичког субјекта.“.

После става 4. додаје се нови став 5. који гласи:

„Јавни функционер је дужан да означи профил који користи у својству јавног функционера на друштвеним мрежама и на том профилу не сме да поставља објаве које се односе на активности политичке странке, односно политичког субјекта. Јавни функционер не сме да поставља објаве које се односе на вршење његове јавне функције на профил на друштвеној мрежи који није означен као профил који користи у својству јавног функционера.“.

Став 5. постаје став 6.

Досадашњи став 6, који постаје став 7, мења се и гласи:

„Одредба става 4. овог члана не односи се на народне посланике, посланике у скупштини аутономне покрајине и одборнике у скупштини јединице локалне самоуправе и градске општине.“.

После досадашњег става 6, који постаје став 7, додају се нови ст. 8. до 10. који гласе:

„У периоду изборне кампање а након истека рока за подношење изборне листе односно подношењa предлога кандидата за председника Републике, јавни функционер не може да у том својству организује промотивне активности органа јавне власти, да их спроводи нити да учествује у промотивним активностима које организују друга лица, изузев:

- када јe унапред, пре расписивања избора, планирано да се промотивна активност изврши у одређено време и на одређени начин;

- када је реч о јавним манифестацијама које се по устаљеној пракси спроводе у одређено време и уз учешће носиоца одређене јавне функције;

- када је учешће јавног функционера неопходно због одржавања међународних односа.

Промотивна активност из става 8. овог члана јесте активност органа јавне власти која има за циљ утицај на потенцијалног бирача да гласа за кандидата или изборну листу коју је предложила политичка странка на чији предлог је јавни функционер у том органу јавне власти изабран, односно именован.

Орган јавне власти је дужан да на својој интернет страници објави, односно на други начин учини доступним јавности, шестомесечне податке о промотивним активностима из става 8. овог члана. План промотивних активности за првих шест месеци текуће године објављује се најкасније 1. фебруара, а за других шест месеци најкасније 1. јула текуће године.“

Досадашњи став 7. постаје став 11. и мења се и гласи:

„У току изборне кампање, у поступку из члана 78. ст. 1. и 2. овог закона, у коме одлучује да ли постоји повреда из ст. 1, 2, 4, 5, 6. и 8. овог члана, Агенција одлучује у року од пет дана од дана покретања поступка по службеној дужности, односно од дана пријема пријаве правног или физичког лица.“.

Члан 2.

После члана 50. додају се назив члана и нови члан 50а, који гласе:

„Праћење активности јавних функционера током изборне кампање

Члан 50а

Агенција током изборне кампање прати поштовање обавеза јавних функционера из члана 50. овог закона.

Праћењем из става 1. овог члана обухватају се обавезно активности јавних функционера који у том својству наступају у медијима, на конференцијама за штампу, говоре на јавним скуповима, објављују изјаве на интернет страницама органа јавне власти, званичним друштвеним мрежама органа јавне власти, као и на отвореним приватним каналима комуникације са јавношћу на којима јавни функционер објављује информације о активностима које предузима у том својству.

Праћење из става 1. овог члана врши се увидом у информације које су објављене у медијима и на друштвеним мрежама, прикупљањем информација од органа јавне власти, пружалаца медијских услуга, јавих функционера, других правних и физичких лица.

У року од три дана од дана расписивања избора директор Агенције доноси план праћења активности јавних функционера током изборне кампање, којим се утврђује списак јавних функционера који ће бити праћени, на основу процене ризика, методом случајног одабира (узорка).

Списак јавних функционера из става 4. овог члана садржи не мање од 50 лица када се одржавају избори за народне посланике или председника Републике, не мање од 30 лица када се одржавају избори за посланике у скупштини аутономне покрајине или избори за одборнике у скупштини града Београда и не мање од 20 лица када се одржавају избори за одборнике у скупштини јединице локалне самоуправе или градске општине.

Када се избори одржавају истовремено у више градова, општина или градских општина, списак јавних функционера из става 4. овог члана садржи најмање три лица која обављају јавну функцију у органима сваког од тих градова, општина, односно градских општина.

Агенција током изборне кампање једном недељно објављује налазе праћења из става 1. овог члана.

У случају сумње у кршење обавеза из члана 50. овог закона, Агенција без одлагања покреће поступак по службеној дужности.

Средства за обављање послова праћења активности јавних функционера током изборне кампање обезбеђују се Агенцији у буџету Републике Србије, а у случају ванредних избора из текуће буџетске резерве, у складу са предлогом који достави директор Агенције.

Члан 3.

Члан 80. мења се и гласи:

„Директор Агенције доноси решење којим се утврђује повреда овог закона и изриче мера или обуставља поступак покренут по службеној дужности или по пријави.

Поступак се обуставља када се утврди да нема основа за вођење поступка за одлучивање о постојању повреде овог закона.

Против решења директора Агенције може да се изјави жалба Већу Агенције, у року од 15 дана од дана пријема решења.

Веће Агенције је дужно да о жалби одлучи у року од 30 дана од дана пријема жалбе.

Изузетно од става 4. овог члана, у току изборне кампање, Веће Агенције је дужно да о жалби одлучи у року од 15 дана од дана пријема жалбе.

Одлука Већа Агенције је коначна и против ње може да се покрене управни спор.

У управном спору суд је дужан да пресудом реши управну ствар.

Ако је у поступку пред Агенцијом утврђена повреда овог закона, директор Агенције је дужан да поднесе захтев за покретање прекршајног поступка.“

Члан 4.

У члану 85. после става 1. додају се ст. 2. до 4. који гласе:

„Изрека и сажето образложење одлуке којом је јавном функционеру изречена мера из члана 82. овог закона у току изборне кампање, поводом повреде одредаба члана 50. овог закона, објављују се на интернет страници Агенције у року од 24 часа од дана доношења.

Жалба изјављена против одлуке из става 2. овог члана објављује се на интернет страници Агенције у року од 24 часа од дана пријема жалбе.

Коначна одлука из става 2. овог члана објављује се на интернет страници Агенције и у „Службеном гласнику Републике Србије”.“.

Члан 5.

Члан 103. став 2. мења се и гласи:

„Новчаном казном од 100.000 до 150.000 динара казниће се за прекршај јавни функционер ако поступи супротно члану 50. ст. 1, 2, 4, 5, 6. и 8. овог закона.ˮ

Члан 6.

У члану 104. став 1. после тачке 9) додаје тачка 10) која гласи:

„10) на својој интернет страници не објави, односно на други начин учини доступним јавности, податке о промотивним активностима у складу са чланом 50. став 8. овог закона (члан 50. став 10);“.